Հատկանշական է, որ այս գործով տուժող Դավիթ Սիմոնյանը, ով առավել հայտնի է «Կենտրոնի Կյաժ» մականունով, տարիներ շարունակ ջերմ հարաբերություններ է ունեցել Սերժ Սարգսյանի եղբոր՝ Ալեքսանդր Սարգսյանի և նրա ընտանիքի հետ: Ավելին՝ Հայաստանում անցկացված ընտրությունների ժամանակ նա մշտապես ՀՀԿ վստահված անձ է եղել այն ընտրատեղամասում, որտեղ ընտրության էր մասնակցում Ալեքսանդր Սարգսյանի ընտանիքը: Նա հանրությանը հայտնի է նաև 2009 թվականին ՀԱԿ ակտիվիստների դեմ հարձակման գործով: Բացի այդ՝ «Կենտրոնի Կյաժը» մեղադրվում էր թմրանյութերի ապօրինի շրջանառության գործով և տևական ժամանակ եղել է կալանքի տակ: Սակայն Ալեքսանդր Սարգսյանի որդու գործի վերաբացումից հետո նրա նկատմամբ ընտրված խափանման միջոցը փոխվել է, և նա ազատ էր արձակվել: Ինչպես հայտնի է, 2018 թ. հունիսի 29-ին Դավիթ Սիմոնյանը դատախազություն հաղորդում էր ներկայացրել, որ 11 տարի առաջ Ալեքսանդր Սարգսյանի որդին՝ Հայկ Սարգսյանը իր վրա կրակել և մարմնական վնասվածք է պատճառել։ Նախկինում կարճված քրեական գործը նոր երևան եկած հանգամանքների հիմքով վերաբացվել է, և Հայկ Սարգսյանին մեղադրանք է առաջադրվել ՀՀ ՔՕ 34-104-րդ հոդվածի 1-ին (սպանության փորձ) մասի և 235-րդ հոդվածի 1-ին մասի (զենք–զինամթերք ձեռք բերելը և պահելը) հատկանիշներով։